Credo (grupa)

Izveidošanās

Grupas pirmsākumi meklējami 1974. gada beigās, kad skolasbiedri — no "Līviem" aizgājušais basģitārists Valdis Skujiņš, Verners Bokums, Gina Burkēvice, kā arī Aivars Liepiņš un Valērijs Kosmiņins, uzsāk kopīgus mēģinājumus. Nedaudz vēlāk grupa kļūst par kokapstrādes kombināta "Baltija" vokāli instrumentālo ansambli un zem šī nosaukuma darbojas līdz pat 1979. gadam, kad oficiāli tiek apstiprināts nosaukums "Credo".

Slava

Septiņdesmitajos gados grupa daudz koncertē, tomēr lielāki panākumi atnāk 1979. gadā, kad tā iegūst pirmo vietu Liepājas "Padomju estrādes mūzikas festivālā". Tanī pat gadā "Credo" pievienojas solists Guntis Veits un sākas sadarbība ar Raimondu Paulu. 1980. gadā grupas popularitāte sasniedz līdz šim nebijušu līmeni. Viņu izpildītā "Ziņģe par bailēm" "Mikrofona dziesmu aptaujā" ierindojas 3. vietā, uzreiz aiz divām Raimonda Paula dziesmām. Vēl pirms tam "Credo" uzstājas Maskavas olimpiādes viesiem. 1980. gada decembrī "Credo" sastāvu papildina viens no labākajiem Latvijas ģitāristiem Armands Alksnis, kura ietekmē "Credo" skanējums sāk vairāk svērties rokmūzikas virzienā. 
1981. gadā "Credo" atkal gūst panākumus "Mikrofona aptaujā". Viņu izpildītās Raimonda Paula dziesmas "Meitene ar kallu ziediem" un "Rozīt' manu, nātru dārzā" ierindojas attiecīgi trešajā un ceturtajā vietā.
1982. gads ir nozīmīgs ar to, ka tiek izdots grupas pirmais skaņu ieraksts — EP "CREDO", kas, PSRS apstākļos, ir uzskatāms par milzīgu panākumu. "Credo" koncertē arī ārpus Latvijas — Vācijas Demokrātiskajā Republikā, Polijā, kā arī Lietuvā. Klausītāju atzinību iegūst Raimonda Paula dziesma ar Leona Brieža vārdiem "Kad nekas nav palicis tevī", kura "Mikrofona" aptaujā ieņem otro vietu.
Nākamajā gadā "Credo" daudz koncertē. Nozīmīgākās uzstāšanās notiek Ogres estrādē un Rundāles pils laukumā. Pēdējās ienākumi pilnība tiek ziedoti pils restaurācijai. Ārpus Latvijas grupa uzstājas Palangas estrādes mūzikas festivālā, kurā par labāko taustiņinstrumentālistu atzīst Aldi Langbaumu, bet ģitāristu — Armandu Alksni. Tālākais koncertceļojums notiek uz Āfriku — Kongo Tautas republiku.
1984. gadā "Credo" ne vien intensīvi uzstājas Latvijā, bet atkal sniedz koncertus VDR. Pieticīgāki ir panākumi "Mikrofona" aptaujā, kurā Veita "Disnejlenda" ieņem ceturto vietu. Savā desmit gadu jubilejā "Credo" sniedz vienpadsmit koncertus Liepājas teātrī.
1985. gadā "Credo" mēģina radīt arī nopietnāku mūziku. Kopā ar Raimondu Paulu un Gunāru Krolli top dziesmu cikls "Melnais kliedziens", kas veltīts Hirosimas un Nagasaki atombombardēšanas piemiņai. Ciklā ir iekļautas vairākas instrumentālas kompozīcijas, kas grupai nav raksturīgi. "Mikrofona" aptauja grupai nav pārāk veiksmīga — "Ūsainā puķe" ieņem tikai vienpadsmito vietu.

Noriets

Jau 1985. gada "Mikrofona" aptauja parādīja, ka grupa, sasniegusi popularitātes virsotni, lēnām sāk norietēt. Gorbačova uzsāktā perestroikas politika Latvijā izsauc pirmās Atmodas vēsmas, ko Latvijas populārajā mūzikā iezīmē "Līvu" dziesmas "Dzimtā valoda" uzvara "Mikrofonā '86". Jaunajā gaisotnē "Credo" tā arī īsti nespēj iekļauties.
Tomēr 1986. gads "Credo" ir nozīmīgs ar to, ka tiek izlaisti divi LP albumi: "Baltais ceļš", kurā iekļautas deviņas Armanda Alkšņa, Gunta Veita un Raimonda Paula dziesmas, kā arī "Melnais kliedziens". Martā, kā Raimonda Paula 50 gadu jubilejas programmu, "Credo" nospēlē sešpadsmit koncertus Liepājas teātrī, bet rudenī uzstājas Vjetnamā. 1986. gadā tiek izlaists pēdējais grupas hits "Lido" (7. vieta "Mikrofona" aptaujā). 
Nākamos divus gadus grupas popularitāte turpina samazināties. "Credo" saņem iznīcinošu kritiku presē, arī koncertu apmeklējums ir dramatiski krities. Tiesa, gan 1987., gan 1988. gadā, ar lieliem panākumiem noris koncerti Lietuvā. 1988. gada beigās aiziet basģitārists Eduards Glotovs, ģitārists Armands Alksnis,kā arī bundzinieks Guntars Brečs, kura sarakstītā dziesma "Lietus" togad ierindojas "Mikrofona" aptaujas 14. vietā. Aizgājušajiem tiek atrasti aizvietotāji, vēl notiek koncerti Latvijā, Polijā, Jaltā un vēlreiz Vjetnamā (1989. gadā), tomēr grupa praktiski jau ir izirusi.

Atgriešanās

1993. gadā grupa ieraksta dažas E. Silacērpa kompozīcijas, "Mikrofona" aptaujā piedalās dziesma "Kad es tev pēkšņi ienācu prātā" (15. vieta).
Grupas atdzimšana notiek 1997. gadā, kad tā uzsāk aktīvu koncertdarbību, no maija līdz jūnijam sniedzot desmit koncertus dažādās Latvijas pilsētās, bet vēl pirms tam, pavasarī, Mikrofona Ieraksti izlaiž "Credo" dziesmu izlasi CD un kasetes formātā. Atsevišķos koncertos piedalās arī Raimonds Pauls. Tanī laikā "Credo" ir, iespējams, visu laiku spēcīgākais sastāvs: Guntis Veits, Aldis Langbaums, Raivis Krūms, Eduards Glotovs, Armands Alksnis, Edgars Silacērps, Verners Bokums un Guntars Brečs. 
Tomēr jaunu dziesmu ierakstīšana nesokas, daļa grupas dalībnieku dzīvo Rīgā, bet daļa Liepājā. Šī un citu iemeslu dēļ 1999. gadā notiek visai skandaloza "Credo" šķelšanās. Veits, Alksnis, Brečs un Aivars Vīksna nolemj, ka "Credo" turpinās darbību četratā un uzsāk strādāt pie jauna albuma. To ar nosaukumu "Viss mainās" izlaiž Mikrofona Ieraksti 2000. gada 1. septembrī. 
2001. gadā nomainās bundzinieki — Breča vietā tiek uzaicināts Gundars Lintiņš. Gads ir zīmīgs arī ar to, ka ar dziesmu "Cita tautas dziesma" (latviešu valodā) "Credo" piedalās Eirovīzijas nacionālās atlases finālā. Cita dziesma — "Tur aiz mākoņiem ir saule" piedalās "Muzikālās bankas" aptaujā, kur tā ieņem 9. vietu. 12. oktobrī iznāk albums "Ceļa zīmes". Tam 2002. gada 14. jūnijā seko izlase "Neko nevar skaidri zināt". 
2005. gada pavasarī "Credo" uzsāk sadarbību ar jaunajām dziedātājām Candy un Aishu, kura izvēršas kopīgā darbā pie jaunā grupas diska "Piedod man", kas iznāk 2005. gada 5. maijā. Tam seko arī kopīga Latvijas koncerttūre, kurā kā iesildītāji uzstājas tolaik mazpazīstamā grupa H₂O. 
Sastāva papildināšana notiek 2006. gadā, kad tiek pieņemts taustiņinstrumentālists Artūrs Palkevičs, kurš ar "Credo" dalībniekiem iepazinās realitātes šova "Talantu fabrika" uzņemšanas laikā. Gada lielākais koncerts mūziķiem notiek 18. augustā, kad Ogres estrādē "Credo" uzstājas 27 000 skatītāju priekšā kā astoņdesmito gadu supergrupas "Bad Boys Blue" iesildītāji. 
Turpmākos gadus grupa regulāri uzstājas Latvijas klubos un dažādos mūzikas festivālos. Pēdējā sastāva maiņa notiek 2009. gada decembrī, kad "Credo" pamet viens no tās līderiem Armands Alksnis. Neskatoties uz to, "Credo" turpina uzstāties arī 2010. gadā.

Sastāvs

Kopā dažādā laikā grupā ir darbojušies 33 dalībnieki.